**Spejdergruppe i Aabenraa søger nye ledere**

Kan du lide at være ude i naturen? Lyder friluftsliv, fællesskab og udfordringer som noget for dig? Og har du mod på at gøre en forskel i børn og unges liv? Så har vi plads til dig som leder i Aabenraa Gruppe. Som spejderleder er du frivillig, men udregnet i gode oplevelser får du et af de bedst betalte lederjob i verden.

Aabenraa Gruppe er en del af Det Danske Spejderkorps. Vi er ca. 46 spejdere i alle aldre og 15 ledere. Aabenraa Gruppe har 6 afdelinger (grene) og spejderne kan starte fra de er 3 år. Da vi har flere ledere, som stopper i løbet af det næste stykke tid, har vi brug for flere ledere, og man kan være leder i Aabenraa Gruppe uanset om man er ny eller erfaren leder. Gruppen søger derfor efter flere ledere, som vil være med til at gøre en forskel for børn og unge i Aabenraa og omegn.

Grenene i Aabenraa Gruppe afholder deres møder på forskellige dage og tidspunkter, og møder holdes enten i vores hytte eller ude i naturen rundt om og i Aabenraa. De yngste holder møde en gang om måneden og de resterende grene holder møde en gang om ugen. Gruppen holder til ved siden af Landsarkivet. Udover vores daglige spejderhytte råder Aabenraa Gruppe også over Aabæk hytten som ligger ned til Aabenraa Fjord.

**Som leder i Aabenraa Gruppe får du:**

* Mulighed for at give børn og unge nogle enestående oplevelser
* Mulighed for at bringe dine personlige værdier i spil
* Mulighed for at påvirke gruppens udvikling
* Mulighed for at deltage i en masse spændende kurser, som afholdes både af Det Danske Spejderkorps og af Dybbøl Division.
* Gratis deltagelse på ture
* En plads i den afdeling, som vi kan tale os frem til ud fra både gruppens behov og dine ønsker

**Til gengæld forventer vi, at:**

* Du vil gerne gøre en forskel, både for dig selv og for andre
* Du deltager i ugentlige spejdermøder, eller efter aftale
* Du deltager i lejlighedsvise ledermøder samt sociale arrangementer for ledergruppen
* Du er med på ture med spejderne, man er selv med til at bestemme omfanget
* Vi kan hente en børneattest

Som leder i Aabenraa Gruppe vil man blive del af et lederteam, som har det rigtig hyggeligt sammen, både i de enkelte grene og når vi er afsted med hele gruppen. Man vil få mulighed for at se spejderne udvikle sig og følge, hvordan de påtager sig det ansvar, som følger med at være de ældste i grenene, ved at være med til at lære de yngre spejder de forskellige aktiviteter.

**Kontakt**

Ønsker du at vide mere om Aabenraa Gruppe, så kig forbi vores hjemmeside på [www.aabenraagruppe.dk](http://www.aabenraagruppe.dk). Er du interesseret så kontakt Nikolaj M Aaslyng via mail Nikolaj@aalyng.dk eller på telefon 61302041 eller Jesper Schultz via mail schultz@post3.tele.dk eller telefon 40173653.